യുവരാജ് സിങ്ങിനെ ടീം ജേഴ്സിയിൽ അവതരിപ്പിച്ച് മുംബൈ ഇന്ത്യൻസ് . ഔദ്യോഗിക ട്വിറ്റർ പേജിലൂടെയാണ് താരത്തെ ജേഴ്സി അണിയിപ്പിച്ച് അവതരിപ്പിച്ചത് . പുതിയ സീസണിലേക്കുള്ള നീലയും സ്വർണ നിറവും കലർന്ന ജേഴ്സിയണിഞ്ഞാണ് താരം നിൽക്കുന്നത് . ഈ നിമിഷത്തിന് വേണ്ടി ഞങ്ങളെല്ലാവരും കാത്ത് നിന്നതെന്ന് പോസ്റ്റിൽ കുറിപ്പും എഴുതിയിട്ടുണ്ട് . മുംബൈ ഇന്ത്യൻസ് അവതരിപ്പിക്കുന്ന ആദ്യ താരമാണ് യുവരാജ് . താരത്തിന്റെ മാർക്കറ്റ് തന്നെയാണ് ഇതിന് കാരണം . ക്രിക്കറ്റിൽ സജീവമല്ലെങ്കിൽ കൂടി താരത്തിന് ആരാധകർക്കിടയിൽ ഇപ്പോഴും പേരുണ്ട് . മുംബൈ ഇന്ത്യൻസിന് ആരാധകരുടെ എണ്ണം വർധിപ്പിക്കാൻ യുവരാജ് എന്ന പേരിലൂടെ മാത്രം സാധിച്ചേക്കും . ഒരു കോടി രൂപ അടിസ്ഥാന വിലയുണ്ടായിരുന്ന യുവരാജിനെ ഐപിഎൽ താരലേലത്തിന്റെ ആദ്യ ഘട്ടത്തിൽ ആരും വാങ്ങിയിരുന്നില്ല . അവസാനവട്ട ലേലത്തിലാണ് മുംബൈ ഇന്ത്യൻസ് യുവരാജിനെ അടിസ്ഥാന വിലയായ ഒരു കോടിക്ക് ടീമിലെടുത്തത് . അടിസ്ഥാന വിലയായ ഒരു കോടി രൂപക്കു തന്നെ യുവിയെ ടീമിലെടുക്കാനായത് ഐപിഎൽ ലേല ചരിത്രത്തിലെ തന്നെ ഏറ്റവും വലിയ നേട്ടമാണെന്ന് മുംബൈ ടീം ഉടമയായ ആകാശ് അംബാനി വ്യക്തമാക്കിയിരുന്നു . ടീമിലെത്താൻ സാധിച്ചതിലെ സന്തോഷം യുവരാജും പങ്കുവച്ചിരുന്നു . മുംബൈ കുടുംബാംഗമാകാൻ കഴിഞ്ഞതിൽ സന്തോഷം അറിയിച്ച യുവി സീസൺ തുടങ്ങാനായി കാത്തിരിക്കുകയാണെന്നും ട്വീറ്റ് ചെയ്തു . മുംബൈ നായകൻ രോഹിത് ശർമയോട് ഉടൻ കാണാമെന്നും രോഹിത് ട്വീറ്റിൽ പറഞ്ഞിട്ടുണ്ട് .